b'\n_START_ARTICLE_\nPublius Quinctilius Varus\n_START_PARAGRAPH_\nPublius Quinctilius Varus (s. noin 53 eaa.\xe2\x80\x93k. 9 jaa.) oli roomalainen kenraali ja Germanian maaherra 7\xe2\x80\x939 jaa. Arminiuksen johtamat germaanit voittivat Teutoburgin mets\xc3\xa4ss\xc3\xa4 Varuksen johtamat kolme legioonaa, ja Varus teki taistelun loppuvaiheessa itsemurhan. Tappio oli valtava j\xc3\xa4rkytys ja pys\xc3\xa4ytti Rooman laajentumisen Reinille._NEWLINE_Varus kuului vanhaan patriisisukuun, jolla ei ollut juuri poliittista vaikutusvaltaa. H\xc3\xa4nen is\xc3\xa4ns\xc3\xa4 Sextus Quinctilius Varus osallistui Julius Caesarin salamurhaan, ja teki itsemurhan Filippoin taistelun j\xc3\xa4lkeen vuonna 42 eaa. Publius Quinctilius Varuksesta tuli jo varhain Octavianuksen, tulevan keisari Augustuksen, kannattaja. Varus kohensi asemaansa Augustuksen hallintokoneistossa menem\xc3\xa4ll\xc3\xa4 naimisiin Augustuksen neuvonantajan Marcus Vipsanius Agrippan tytt\xc3\xa4ren kanssa. Vuonna 13 eaa. h\xc3\xa4n oli konsulina yhdess\xc3\xa4 tulevan keisarin Tiberiuksen kanssa. Varus sai Afrikan provinssin prokonsulin viran vuosiksi 7\xe2\x80\x936 eaa., ja h\xc3\xa4nest\xc3\xa4 tuli my\xc3\xb6s Syyrian legaatti 6\xe2\x80\x933 eaa. Juudeassa syttyi kapina Herodes I Suuren kuoltua vuonna 4 eaa. Varus murskasi kapinalliset tehokkaasti ja palautti Rooman hallinnon alueelle. Roomalaiset l\xc3\xa4hteet eiv\xc3\xa4t kuitenkaan mainitse kyseist\xc3\xa4 tapahtumaa ja Josephus j\xc3\xa4\xc3\xa4 yksin tapahtuman ainoaksi l\xc3\xa4hteeksi. Kuitenkin, Varuksen kyvykkyydest\xc3\xa4 vakuuttunut Augustus l\xc3\xa4hetti t\xc3\xa4m\xc3\xa4n lopulta vuonna 7 jaa. Rooman valtakunnan rajaseudulle, Reinin it\xc3\xa4puolelle, jossa Varus toimi legaattina eli sek\xc3\xa4 sotap\xc3\xa4\xc3\xa4llikk\xc3\xb6n\xc3\xa4 ett\xc3\xa4 maaherrana. H\xc3\xa4nen teht\xc3\xa4v\xc3\xa4n\xc3\xa4\xc3\xa4n oli vakiinnuttaa Rooman toimi- ja tuomiovalta vastavalloitetulla alueella. _NEWLINE_Saavuttuaan Germaniaan Varus aloitti sen voimakkaan roomalaistamisen. Varuksen toimet nostattivat useat germaaniheimot vastarintaan. Keruskien taitava p\xc3\xa4\xc3\xa4llikk\xc3\xb6 Arminius nousi salassa pidetyn vastarinnan johtoon. Syyskuussa vuonna 9 Arminius onnistui johtamaan talvileiriin siirtym\xc3\xa4ss\xc3\xa4 olleen Varuksen ansaan. Varukselle oli ilmoitettu, ett\xc3\xa4 er\xc3\xa4s kaukainen heimo oli noussut kapinaan. Varus p\xc3\xa4\xc3\xa4tti kukistaa kapinan matkalla talvileiriin ja johti legioonansa Teutoburgin mets\xc3\xa4\xc3\xa4n, jossa Arminiuksen kokoamat germaanijoukot odottivat heit\xc3\xa4. Maasto oli ep\xc3\xa4edullinen roomalaisten taistelutaktiikan kannalta, ja rankkasateet tekiv\xc3\xa4t mutaisista rinteist\xc3\xa4 vaikeakulkuisia. Marssi mets\xc3\xa4n l\xc3\xa4pi kesti kolme p\xc3\xa4iv\xc3\xa4\xc3\xa4. Sen aikana roomalaiset tuhottiin t\xc3\xa4ysin. Varus teki lopulta itsemurhan heitt\xc3\xa4ytym\xc3\xa4ll\xc3\xa4 miekkaansa._NEWLINE_Ik\xc3\xa4\xc3\xa4ntyv\xc3\xa4 Augustus oli surun murtama saatuaan kuulla hirvitt\xc3\xa4v\xc3\xa4st\xc3\xa4 tappiosta. H\xc3\xa4nen kerrotaan valittaneen: \xe2\x80\x9dVarus, Varus, anna takaisin legioonani!\xe2\x80\x9d Rooma menetti kaikki Reinin it\xc3\xa4puolella olleet alueensa, ja Varuksesta tehtiin Augustuksen ep\xc3\xa4onnistuneen Germania-politiikan syntipukki. Taistelussa tuhoutuneiden legioonien numeroita ei en\xc3\xa4\xc3\xa4 koskaan k\xc3\xa4ytetty. Keisari Augustus ymm\xc3\xa4rsi tappion laajemmat seuraukset: Rooma olisi suojaton, jos germaanit l\xc3\xa4htisiv\xc3\xa4t etenem\xc3\xa4\xc3\xa4n kohti p\xc3\xa4\xc3\xa4kaupunkia. Germania-hankkeeseen uhratut varat olivat menneet hukkaan. Lis\xc3\xa4ksi keisari erotti kaikki germaanista syntyper\xc3\xa4\xc3\xa4 olevat henkivartijansa ja karkotti heid\xc3\xa4t valtakunnastaan. Uusia legioonia v\xc3\xa4rv\xc3\xa4ttiin ja maa oli l\xc3\xa4hes poikkeustilassa.'